  Туспуктэм: Татьяна Пунгина 20-тӥ инвожое Удмуртиысь вылӥ дышетсконниосын абитуриентъёслэсь ужкагазъёссэс кутыны кутскизы. Туэ нимысьтыз ожгар ужрадэ пыриськисьёслэн нылпиоссы вузъёсы коньдэт чотын дышетскыны нимаз квотая пырозы. Ужкагазъёсты дышетсконние вайыса сётыны, почтаетӥ яке электрон форматэн университетлэн сайтэз пыр келяны луэ. Озьы ик выпускникъёс дышетскыны пырыны онлайн Госуслуги портал пыр быгатозы. Туэ вылӥ дышетсконниосы пырисьёс понна приоритет система ужалоз, вера Удмурт кун университетлэн ректорез Галина Мерзлякова. Азьло аръёсы абитуриентъёс кыӵе ке ӧре дышетскыны пырыны нимаз куриськон гожто вал, али нош соос ужкагазъёсты сётыку ик соос понна валтӥсь ӧрез пусъё. Выль радлык дыщетскыны пырон ужрадэз капчиятоз. УдГУ-ын туэ вылӥ образование программая коньдэт чотын пырон 2 сюрс 46 инты, шоръёзо ӧнерлыко образование программая – 210, нимысьтыз кулэлыкъя дышетскыны пырыны 296 инты. Приёмной кампанилэн нырысетӥ нуналаз университетэ 26 адями куриськон сётӥз. Кылем арын вузэ оглом 22 сюрслэсь трос мурт дышетскыны пырон сярысь ужкагазъёсты гожтӥз. Тегъёс: вылӥдышетсконниос Дышетон нылпиос УдГУ Удмуртия  